【明報專訊】天氣開始熱,大家準備好感受陽光與海灘未?環保署噚日公布《2023年香港泳灘水質年報》,話全港42個憲報公布泳灘持續符合泳灘細菌水質指標,26個被評「良好」,較前年少一個,16個被評「一般」,比前年多一個。南區有10個泳灘獲評「良好」,係全港最多,區內嘅舂坎角、南灣及聖士提反灣3個泳灘,更喺全個泳季維持「良好」等級。
環署:水質波動因極端天氣
至於荃灣區8個泳灘,所有泳灘被評「一般」。屯門區6個泳灘,獲評「良好」同「一般」各佔一半。環保署話,舊年整體泳灘水質有輕微波動,主因係受極端天氣影響,其中去年9月份總雨量達1067毫米,創歷史新高,包括超強颱風「蘇拉」襲港、颱風「海葵」嘅殘餘低壓槽所帶嚟持續暴雨。
署方又話,上年泳季累積降雨量2751毫米,較前年1786毫米多54%,亦比1991年至2020年呢30年平均值高20%,認為連場暴雨可將陸地污染物冲刷入海,令海水嘅大腸桿菌有短暫波動嘅上升,但強調係正常波動。大家游水前想知道泳灘水質,可瀏覽環保署網頁。